Toerusting | Broodkrummels
« Waaruit bestaan 'n goeie brood?
Watter toerusting benodig jy as jy wil begin bak?
Wel, soos met so baie dinge in die lewe moet ek sê: dit hang af…
Dit hang van verskeie faktore af, soos die proses wat jy gaan volg — of jy gaan fermenteer of nie, die hoeveelheid brood wat jy wil bak, en of jy 'n een- of twee stadium proses gaan volg, of jy hou daarvan om op 'n werkoppervlak ("countertop") of in 'n bak te knie, en so aan.
Die mees basiese toerusting wat jy gaan nodig hê is:
'n mengbak, groot genoeg vir die bestandele wat jy gaan gebruik. As jy bv. een brood van, kom ons sê, om-en-by 1,200g gaan bak, teenoor 'n baksel van vier sulke brode, dan gaan jy 'n kleiner bak nodig hê. As 'n riglyn behoort die bak drie keer die hoeveelheid bestandele waarmee jy begin, kan hanteer.
'n houtlepel of "spurtle" wat sterk genoeg is vir die roerwerk. Neem in ag dat as jy meel en water begin saamvoeg, die roerwerk aansienlik moeiliker gaan word namate die gluten in die meel begin ontwikkel. 'n Te dun steel aan 'n houtlepel, en die steel gaan sekerlik breek.
'n skaal. Ek beveel 'n elektroniese skaal aan, een wat ten minste (regtig ten minste) 2,000g (2kg) kan meet. Dit moet ook in inkremente van nie meer nie as 5g kan meet. Verkieslik in inkremente van 1g of 2g.
'n aantal houers om vloeistof in te weeg. Reg gelees: jy gaan nodig hê om selfs die water te weeg. En olie. Baie meer akkuraat as om per volume — "per koppie" — te probeer werk.
'n kleinerige houer of houers om dinge soos sout en suiker te weeg.
'n werkoppervlak wat stewig genoeg is om op te werk. En groot genoeg om alles te kan hanteer. Groot genoeg en stewig genoeg is die kriteria. Veral stewig genoeg om die knieproses te kan hanteer.
as jy beplan om in panne te bak, dan sekerlik ook panne. Ek bak in groot panne — word verkoop as beskuitpanne — want dit is die grootte wat die lekkerste werk vir toebroodjies.
'n oond vir die bakwerk. Vir brood moet die oond 'n minimum van 180 grade Celsius kan hanteer, maar as jy groterige brode gaan bak, sal jy moet opskuif. Gewoonlik darem nie verby 240 grade Celsius nie.
'n deegskraper – gewoonlik 'n spatula van harder plastiek – waarmee jy die deeg van die skottel of werkoppervlakte kan skraap.
skoonmaakgoed om alles skoon te kry. Maak nie saak nie hoe goed jy werk, deeg sit aan goed vas, veral in die vroeëre stadiums van die proses. En om dit op te was, kan moeitevol wees.
As jy nie in panne gaan bak nie, benodig jy addisionele toerusting, soos o.a. 'n rysmandjie ("banneton") en rysdoeke. Ook 'n oond met 'n bakklip – "baking stone" – waarop die brood in die oond gaan lê. Jy kan natuurlik ook op 'n plat koekiepan ("baking sheet") bak.
Opsioneel (eintlik noodsaaklik in my geval): 'n voorskoot om jou klere te beskerm… 🙂
Ja, ek dink dit is die lysie goed wat jy nodig gaan hê om te begin. Oor tyd sal daar sekerlik ander toerusting wees wat by jou styl van bakkery pas.